Diari Oficial de la Generalitat Valenciana


Sumari del DOGV 5528, del 06-06-2007 (2007/6684)

RESOLUCIÓ de 22 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni de col·laboració entre la Generalitat i l'Ajuntament d'Orihuela per a la integració de servicis de l'auntament en l'edifici PROP d'Orihuela.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5528

Data del DOGV
:   06-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6684


Data del document
:   22-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * Orihuela
    * relació administració-administrat
    * informació
    * cooperació administrativa
    * administració local

RESOLUCIÓ de 22 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del conveni de col·laboració entre la Generalitat i l'Ajuntament d'Orihuela per a la integració de servicis de l'auntament en l'edifici PROP d'Orihuela. [2007/6684]  
Subscrit, després de la tramitació prèvia reglamentària, entre la Generalitat i l'Ajuntament d'Orihuela, el 3 de maig de 2007, un Conveni de col·laboració per a la integració de servicis de l'Ajuntament en l'edifici PROP d'Orihuela, i en compliment del que establix la clàusula setena del Conveni, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0402/2007, i que figura com a annex d'esta resolució.  
València, 22 de maig de 2007.- La directora general de Relacions amb les Corts i Secretariat del Govern: Angélica Such Ronda.  
CONVENI DE COL·LABORACIÓ ENTRE LA GENERALITAT I L'AJUNTAMENT D'ORIHUELA PER A LA INTEGRACIÓ DE SERVICIS DE L'AJUNTAMENT EN L'EDIFICI PROP D'ORIHUELA.  
València, 3 de maig de 2007  
REUNITS  
D'una banda, el Sr. José Ramón García Antón, com a conseller de la conselleria d'Infraestructures i Transport, nomenat per Decret 5/2003, de 20 de juny, del president de la Generalitat, pel qual es nomenen consellers, portaveu i secretari del Consell de la Generalitat (DOGV núm. 4.527, de 21 d'agost), en nom i representació de la Generalitat, especialment facultat per a este acte per Acord del Consell de la Generalitat, de 13 d'abril de 2007.  
I, d'una altra, el Sr. José Medina Cañizares, alcalde de l'Ajuntament d'Orihuela, en nom i representació d'este, especialment facultat per a este acte per acords de la Junta Local de Govern de la coorporació adoptats en les sessions de 8 de novembre de 2006 i de 27 de febrer de 2007.  
EXPOSEN  
La configuració en la Comunitat Valenciana d'unes administracions públiques eficients, pròximes a la ciutadania i capaços d'atendre satisfactòriament les seues demandes i peticions presents i actuals o futures i potencials, ha constituït un dels principals objectius del Consell de la Generalitat des que començara el seu planejament estratègic en tecnologies de la informació i la comunicació (TIC) el 1996 amb el Pla Estratègic per a la Modernització de l'administració Valenciana, PEMAV. És aleshores quan es dissenya i comença a aplicar-se la idea de l'oficina PROP com a element que possibilita una prestació de béns i servicis públics sustentada sobre l'excel·lència, així com d'una gestió desconcentrada funcionalment, i, al mateix temps, integrada en totes les administracions que intervenen.  
A través del 2n Pla de Modernització de la Comunitat Valenciana, MODERNITZA.COM, s'aprofundix la filosofia i pràctica dels PROP, si bé es posa l'èmfasi en el necessari canvi de cultura corporativa, en la transformació del concepte de servici públic, es desplaça l'accent de l'estricte sentit administrativista de "procediment" al més modern de "servici" i, fonamentalment, es transita cap a una autèntica administració electrònica, interactiva, transaccional i orientada cap al ciutadà.  
En l'actualitat, i des del 12 de maig de 2004, la vigent estratègia del Consell de la Generalitat en matèria de telecomunicacions avançades i de societat tecnològica i del coneixement, AVANTIC 2004-2010, a través, fonamentalment, del projecte SIMAC (Sistema Integral Multicanal d'Atenció al Ciutadà), assumix la trajectòria decennal hi haguda en l'atenció al ciutadà, alhora que dinamitza el seu sentit, plantejament i contingut. Es tracta d'oferir uns servicis de qualitat promovent l'administració intel·ligent, o i-administració, que integra tots els canals de relació amb el ciutadà, i els posa a la seua disposició i demanda de manera coherent i senzilla. És l'administració que anticipa les seues peticions, que s'avança a les seues necessitats, és una administració, en fi, focalitzada en el servici eficient als ciutadans per als quals treballa.  
L'administració intel·ligent del segle XXI és aquella que aprofita tots els recursos tecnològics disponibles per a posar-los al servici dels ciutadans, en la mesura que estos els requerisquen o es preveja la seua necessitat, i amb total transparència, senzillesa i proximitat.  
En la configuració d'esta nova administració i parlant d'integració de canals, infraestructures, continguts, servicis i demandes, no cal desconéixer la realitat pluriadministrativa de les nostres societats, on la convivència dins de la Comunitat Valenciana de tres nivells burocràtics de gestió dels servicis públics: el local, l'autonòmic i el de l'administració general de l'Estat, exigix, dins del respecte a l'autonomia de cada un d'eixos nivells, també la necessària coordinació i l'esforç per a oferir el millor servici als nostres comuns ciutadans.  
Des de l'anterior perspectiva, la col·laboració entre l'administració local i l'administració del Consell de la Generalitat, com a representants tots dos de les administracions pròpies de la Comunitat Valenciana, esdevé indispensable si es vol avançar en eixa administració única tecnològica o en eixa xarxa d'administracions de telecomunicacions integrades (RATI), com a elements estratègics d'uns servicis públics d'excel·lència, d'igualtat de qualitat i d'eficiència que demanden els nostres ciutadans.  
Els PROP són pilars bàsics en l'esquema organitzatiu d'aproximació i proximitat de l'administració als ciutadans, tant en la seua principal dimensió d'atenció presencial, com també com a entorns on confluïsquen l'oferta administrativa integrada de les administracions i les demandes de cada un dels ciutadans. En tot cas, es contribuïx a millorar la comunicació entre aquelles i estos, es procura que la proximitat determine un millor coneixement mutu que, a la fi, es traduïsca en la millora contínua dels servicis.  
El present conveni és, doncs, una manifestació patent d'eixa voluntat comuna de les administracions local i autonòmica d'acostar-se als nostres ciutadans, desconcentrar o descentralitzar les seues funcions, de seguir esforçant-se per la col·laboració interadministrativa, i contribuir a un nou concepte i realitat pràctica de prestació dels servicis públics.  
En este sentit, l'Ajuntament d'Orihuela, conscient del valor que s'aporta per mitjà de la integració dels seus servicis en el PROP d'Orihuela, i plenament implicat en la consecució d'eixa avançada administració del segle XXI, posa a la disposició de la dita descentralització funcional de servicis que suposen els PROP els elements materials i personals necessaris per a l'òptim exercici d'eixa integració dels seus servicis en l'esmentat edifici.  
En conseqüència, per tot això que s'ha exposat, les parts que subscriuen el present conveni acorden les següents:  
ESTIPULACIONS  
Primera  
La Generalitat manifesta el propòsit de col·laborar amb l'Ajuntament d'Orihuela en la integració dels servicis socials de l'Ajuntament en l'edifici PROP d'Orihuela, situat al carrer de López Pozas, s/n, amb el detall que figura com a annex a este conveni.  
A través de l'oficina PROP es porta a efecte la descentralització de servicis de la Generalitat Valenciana integrant-los amb els servicis socials de la dita corporació local.  
Segona  
La Generalitat té en funcionament l'edifici PROP d'Orihuela que disposa dels servicis següents:  
Els recursos humans per a la prestació dels servicis d'informació general i d'informació sobre expedients iniciats a instàncies de part el destinatari dels quals siga la Generalitat.  
La infraestructura de comunicacions necessària per a garantir l'accés a les bases de dades de la Generalitat.  
Els elements relacionats amb la imatge corporativa que inclou la senyalització, tant d'interior com exterior, el mobiliari de la planta baixa, l'acollida, el direccionament, la infraestructura informàtica de la planta baixa, el sistema intel·ligent de gestió d'esperes, etc.  
Els programes i les bases de dades de la GVA necessaris per a l'atenció al ciutadà, així com el seu manteniment.  
Tercera  
Per la seua banda l'Ajuntament d'Orihuela contribuirà a les despeses d'inversió i de funcionament de l'edifici, en funció del percentatge d'ocupació que es concreta en un 38,76 per 100. D'esta manera, com a dotació inicial, realitzarà la instal·lació de l'escàner i l'arc de seguretat de l'edifici, a partir de l'exercici 2007 es farà càrrec de les despeses corresponents als subministraments elèctric i d'aigua, així com el servici de neteja de l'edifici PROP. Així mateix, realitzarà la instal·lació corresponent per al funcionament dels servicis de l'Ajuntament que s'integren, amb inclusió de la infraestructura de comunicacions (veu i dades) per a l'accés a les bases de dades de l'Ajuntament, així com el mobiliari necessari per als dits servicis socials i la senyalització corresponent als servicis que s'integren.  
Així mateix, l'Ajuntament d'Orihuela es compromet a indemnitzar la Generalitat pels danys i els detriments que, si és el cas, patisca l'immoble i que siguen derivats de la utilització dels locals per part de l'Ajuntament, així com per l'incompliment de les condicions a què se subjecta l'Ajuntament a través d'este conveni.  
Quarta  
L'Ajuntament d'Orihuela designarà els recursos humans necessaris que atenguen les tasques d'informació municipal i registre de documents per a la qual cosa caldrà ajustar-se al que disposa la Resolució d'11 de juny de 1997, de la Sotssecretaria del Secretariat del Govern i Relacions amb les Corts de la conselleria de Presidència de la Generalitat, per la qual es disposa la publicació del conveni marc entre l'administració general de l'Estat i la Comunitat Valenciana per a la col·laboració en la progressiva implantació d'un sistema intercomunicat de registres entre l'administració general de l'Estat, l'administració de la Generalitat i les entitats locals de l'àmbit territorial de la dita Comunitat Autònoma (DOGV núm. 3014, de 16/06/97).  
Cinquena  
La Generalitat i l'Ajuntament acorden estudiar les pautes que s'ha de seguir per a la materialització d'este projecte, i fixen les actuacions que s'han realitzar a través dels corresponents convenis interadministratius. Amb este fi es constituirà una comissió mixta integrada per representants de les dos parts.  
Sisena  
El present conveni entrarà en vigor des del dia de la seua firma i tindrà una duració de quatre anys, termini que serà automàticament prorrogat per igual període, excepte denúncia expressa de les administracions intervinents. No obstant això, es podrà extingir per qualsevol de les causes següents:  
a) Per mutu acord de les parts.  
b) Per incompliment de les obligacions assumides per cada una de les parts.   
c) Per denúncia d'una de les parts, després de l'avís previ, com a mínim, de sis mesos en què s'haja d'extingir.   
Setena  
Este conveni s'inscriurà en el Registre de Convenis de la Generalitat i serà publicat en el Diari Oficial de la Comunitat Valenciana.   
I com a prova de conformitat amb tot el que s'ha exposat anteriorment, els compareixents ho firmen al lloc i en la data indicats.  
EL conseller d'Infraestructures i Transport  
José Ramón García Antón  
L'alcalde de l'Ajuntament d'Orihuela  
José Medina Cañizares  
ANNEX I  
DETALL de l'espai que ha d'ocupar l'Ajuntament d'Orihuela en l'edifici PROP de la dita població, situat al carrer de López Pozas, s/n:  
En la planta baixa s'ocupen 7 taules per a atenció al públic, que es concreta en 186 m².  
En la primera planta s'ocupen dos despatxos i es procedix al tancament d'una superfície de 3 x 3,50 metres, en l'espai diàfan central, lliure, l'Ajuntament procedirà a instal·lar-hi l'equipament per a catorze llocs, que es concreta en 414 m².  
Tot això suposa 600 m² que ha d'ocupar l'Ajuntament d'Orihuela sobre una superfície total de 1.548 m². Per tant, s'estima en el 38,76% l'ocupació de l'Ajuntament sobre la superfície total de l'edifici.